કેટલાક લોકોએ એવી આર્ગ્યુમૅન્ટ્સ પણ કરી કે ૫૬ની છાતી હોય તો બે નંબરનો કારોબાર કરનારા ભ્રષ્ટાચારી લોકોને ત્યાં સીધી રેઈડ કરવી હતીને ! સામાન્ય અને નિર્દોષ પ્રજાને શા માટે હેરાન કરો છો ? એવું બોલનારા લોકો ભૂલી જાય છે કે સીતાનું હરણ તો માત્ર રાવણે જ કર્યું હતું અને હનુમાનજીએ આખી લંકા બાળવી પડી હતી. એક કહેવત છે કે ‘સાપ (કે ઘો)ના પાપે પીપળો બળે.’ એટલે કે એકના કારણે બીજાને તકલીફ વેઠવી પડે. અહીં પણ એ રીતે જ વિચારવું પડે. રેઈડ કરનાર દરેક અધિકારી પ્રામાણિક જ હોય એવું ન માની શકાય. અબજોનો બેનંબરી કારોબાર કરનાર વ્યક્તિ એ અધિકારીને લાખોની લાંચ આપીને છટકી જ જાય. વર્ષોથી આપણે આવા તમાશા જોતા આવ્યા છીએ. એટલે ઓચિંતું અને અણધાર્યું આક્રમણ જ કરવું પડે અને એમ કરતાં થોડી સાઈડ ઇફેક્ટ્સ થાય તો એ સ્વીકારી લેવી પડે.